text: Pilot fra Varde dræbt mod tv-mast
  25 juli 2011 kl. 11.04
  Piloten, som fredag ramte en wire på TV2s sendemast og døde efter flystyrtet, var en 65-årig mand fra Horne ved Varde.
  Midt- og Vestsjællands Politi har først mandag offentliggjort, at den dræbte pilot var Bjarne Levinsen fra Bjerremose i Horne ved Varde. Oplysningerne om ulykken har hidtil været sparsomme.
  
  Ændrede flyveplan
  Ifølge Havarikomissionen lettede den 65-årige fra Bornholm. Han skulle angiveligt til Landskrona i Sverige. Men på vejen afmeldte han sin flyveplan og fløj mod Jylland.
  - Vi ved ikke præcist hvorfor. Han talte ikke med nogen i radioen, siger Jørn Asmussen fra Havarikommissionen til Nordvestnyt. 
  I Høeg mellem Jyderum og Stigs Bjergby ramte den 65-åriges lille Cessna 150 sportsfly en af wirene på TV2s sendemast, fik revet en vinge af  og styrtede til jorden. Den 65-årig blev dræbt ved styrtet.
  